
PRAVILNIK O KAZENSKIH EVIDENCAH

PREDLOG


EVA: 2026-2030-0072


I.	UVOD
1.	Razlogi in podlage za izdajo

Pravna podlaga:
Pravna podlaga za nov Pravilnik o kazenskih evidencah je drugi odstavek 135. člena Zakona o kazenskem postopku (Uradni list RS, št. 176/21 – uradno prečiščeno besedilo, 96/22 – odl. US, 2/23 – odl. US, 89/23 – odl. US, 53/24, 93/25 – ZNUZJV in 10/26 – ZKOM), sedmi odstavek 163. člena Zakona o kazenski obravnavi mladoletnikov (Uradni list RS, št. 10/26) in peti odstavek 227.a člena Zakona o sodelovanju v kazenskih zadevah z državami članicami Evropske unije (Uradni list RS, št. 48/13, 37/15, 22/18, 94/21, 100/25 – ZS-1 in 14/26), ki določajo vsebino pravilnika, dodatno pa prehodna določba v prvi alineji drugega odstavka 189. člena ZKOM določa, da je treba pravilnik do 1. januarja 2027 uskladiti s tem zakonom.

Rok za izdajo:
Prva alineja drugega odstavka 189. člena ZKOM določa, da je treba pravilnik z zakonom uskladiti do 1. januarja 2027.

Glavni razlogi za izdajo:
S predlaganim pravilnikom se usklajuje vsebina pravilnika z novim Zakonom o kazenski obravnavi mladoletnikov, dodatno pa se urejajo tudi določbe o tujih kaznivih dejanjih, ki v Republiki Sloveniji niso kazniva dejanja, kot to določa peti odstavek 227.a člena Zakona o sodelovanju v kazenskih zadevah z državami članicami Evropske unije.
 
Poleg navedenega je razlog za predlagani pravilnik tudi ureditev nekaterih odprtih vprašanj upravljanja kazenskih evidenc, ki so se pojavila zaradi informatizacije poslovanja, izdaje potrdil v elektronski obliki in podobno.

2.	Ocena finančnih posledic predloga akta za državni proračun in druga javna finančna sredstva

Predlog nima posledic za državni proračun in druga javna finančna sredstva.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

Drugi pravni sistemi niso bili predmet proučevanja.

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic
4.1	Presoja administrativnih posledic

Predlog nima administrativnih posledic.

4.2	Presoja posledic za okolje, vključno s prostorskimi in varstvenimi vidiki

Predlog nima posledic za okolje.

4.3	Presoja posledic za gospodarstvo

Predlog nima posledic za gospodarstvo.

4.4	Presoja posledic za socialno področje

Predlog nima posledic za socialno področje.

4.5	Presoja posledic za dokumente razvojnega načrtovanja

Predlog nima posledic za dokumente razvojnega načrtovanja.

4.6	Presoja posledic za druga področja

Predlog nima posledic za druga področja.

4.7	Izvajanje sprejetega predpisa

Ni podatka.

5.	Prikaz sodelovanja javnosti

Gradivo ni bilo predmet sodelovanja z javnostjo.



II.	BESEDILO ČLENOV
Na podlagi drugega odstavka 135. člena Zakona o kazenskem postopku (Uradni list RS, št. 176/21 – uradno prečiščeno besedilo, 96/22 – odl. US, 2/23 – odl. US, 89/23 – odl. US, 53/24, 93/25 – ZNUZJV in 10/26 – ZKOM) sedmega odstavka 163. člena Zakona o kazenski obravnavi mladoletnikov (Uradni list RS, št. 10/26) ter petega odstavka 227.a člena Zakona o sodelovanju v kazenskih zadevah z državami članicami Evropske unije (Uradni list RS, št. 48/13, 37/15, 22/18, 94/21, 100/25 – ZS-1 in 14/26) in za izvrševanje 82., 83. in 84. člena Kazenskega zakonika (Uradni list RS, št. 50/12 – uradno prečiščeno besedilo, 6/16 – popr., 54/15, 38/16 in 27/17), 250.a in 250.b člena Zakona o izvrševanju kazenskih sankcij (Uradni list RS, št. 110/06 – uradno prečiščeno besedilo, 76/08, 40/09, 9/11 – ZP-1G, 96/12 – ZPIZ-2, 109/12, 54/15, 11/18, 200/20 – ZOOMTVI, 141/22, 83/24, 85/25 in 10/26 – ZKOM), izdaja minister za pravosodje

Pravilnik o kazenskih evidencah
I. POGLAVJE
SPLOŠNA DOLOČBA
1. člen
(vsebina)

	Ta pravilnik ureja način upravljanja kazenske evidence, evidence kazenskih sankcij za mladoletnike in evidence izbrisanih obsodb za kazniva dejanja zoper spolno nedotakljivost (v nadaljnjem besedilu: kazenske evidence), vpis in izbris podatkov iz kazenskih evidenc, dajanje podatkov iz teh evidenc ter hrambo podatkov in dokumentarnega gradiva.
II. POGLAVJE
UPRAVLJANJE KAZENSKIH EVIDENC
2. člen
(upravljalec kazenskih evidenc)

	Kazenske evidence iz prejšnjega člena upravlja Ministrstvo za pravosodje (v nadaljnjem besedilu: ministrstvo).
3. člen
(osebe o katerih se vodijo kazenske evidence)

	(1) Ministrstvo upravlja kazensko evidenco o vseh pravnih in fizičnih osebah, ki so jih obsodila sodišča Republike Slovenije. Kazensko evidenco upravlja tudi o državljanih Republike Slovenije in pravnih osebah s sedežem v Republiki Sloveniji, ki so jih za kazniva dejanja obsodila tuja sodišča, če je ministrstvo prejelo podatke o njihovih obsodbah.

	(2) Določba prejšnjega odstavka se smiselno uporablja tudi za evidenco izbrisanih obsodb za kazniva dejanja zoper spolno nedotakljivost.

	(3) Ministrstvo upravlja evidenco kazenskih sankcij za mladoletnike o vseh mladoletnih in mlajših polnoletnih storilcih kaznivih dejanj, ki so jim kazenske sankcije izrekla sodišča Republike Slovenije. Evidenco kazenskih sankcij za mladoletnike upravlja tudi o državljanih Republike Slovenije, ki so jim kazenske sankcije izrekla tuja sodišča, če je ministrstvo prejelo podatke o sodnih odločitvah. 
4. člen
(način upravljanja kazenskih evidenc)

	(1) Ministrstvo upravlja kazenske evidence z uporabo informacijskega sistema, ki preprečuje razkritje podatkov nepooblaščenim osebam ter nepooblaščeno obdelavo podatkov in ki omogoča poznejše ugotavljanje, kdaj so bili posamezni podatki obdelovani, komu so bili posredovani in kdo je podatke obdeloval ali posredoval, in ki varuje podatke pred njihovo izgubo.

	(2) Osebe, ki obdelujejo podatke v kazenskih evidencah, morajo biti predhodno seznanjene z nameni in pogoji, pod katerimi lahko vpogledujejo v evidence, uporabljajo, posredujejo oziroma obdelujejo osebne podatke iz teh evidenc. Seznanjene morajo biti tudi s posledicami nezakonite obdelave osebnih podatkov, o čemer podpišejo izjavo, iz katere je razvidno, da so seznanjene s temi nalogami in obveznostmi.
III. POGLAVJE
VPIS PODATKOV V KAZENSKE EVIDENCE
5. člen
(podlaga za vpis podatkov v kazenske evidence)

	Ministrstvo vpiše podatke v kazenske evidence na podlagi podatkov iz pravnomočnih sodnih odločb, pravnomočnih odločb o pogojnem odpustu, pravnomočnih odločb o predčasnem odpustu, obvestil pristojnih organov o izvršitvi kazni oziroma vzgojnega ukrepa, pravnomočnih odločb o amnestiji in ukazov o pomilostitvi.
6. člen
(pošiljanje in vpis podatkov v kazenske evidence)

	(1) Državni organi, organi pristojni za izvršitev kazni oziroma vzgojnega ukrepa in komisija za pogojni odpust, pri katerih nastanejo podatki za vpis iz prejšnjega člena (v nadaljnjem besedilu: pristojni organ), pošljejo podatke v kazenske evidence po varni elektronski poti kot predlog za vpis podatkov na obrazcu, ki je kot Priloga 1 sestavni del tega pravilnika. Podatki se pošiljajo v strojno berljivi obliki ali z neposrednim elektronskim prenosom podatkov. Komisija za pogojni odpust podatke za vpis v kazenske evidence pošlje na obrazcu, ki je kot Priloga 4 sestavni del tega pravilnika.

	(2) Pristojni organ pošlje ministrstvu predlog za vpis podatkov v osmih dneh od dneva, ko je nastalo dejstvo, ki ga je v skladu s prejšnjim členom treba vpisati, ali od dneva, ko je bil pristojni organ obveščen o takem dejstvu, če dejstvo ni nastalo v okviru pristojnosti tega organa.

	(3) Ministrstvo vpiše podatke v ustrezno evidenco naslednji delovni dan, ko je prejelo predlog za vpis podatkov oziroma najpozneje preden iz evidence izda potrdilo. V primeru ugotovljene nepopolnosti predloga za vpis podatkov ministrstvo v enakem roku pristojni organ pozove, da pomanjkljivosti odpravi v roku treh delovnih dni.

	(4) Določbe prvega do tretjega odstavka tega člena se uporabljajo tudi za vse spremembe v zvezi z že vpisanimi podatki, vključno z izbrisom. Če so podatki spremenjeni na podlagi odločbe, ministrstvo vpiše tudi naziv in naslov pristojnega organa, ki je izdal odločbo, in podatke o tej odločbi, kot so opravilna številka, datum izvršitve, datum izdaje in datum pravnomočnosti odločbe.
IV. POGLAVJE
IZBRIS PODATKOV IZ KAZENSKIH EVIDENC
7. člen
(izbris po uradni dolžnosti)

	Ministrstvo po uradni dolžnosti v kazenskih evidencah preverja, ali so potekli v zakonu določeni roki za izbris obsodbe oziroma vzgojnega ukrepa. Če so izpolnjeni zakonski pogoji za izbris po uradni dolžnosti, ministrstvo po poteku z zakonom določenih rokov izda odločbo o izbrisu (zakonska rehabilitacija).
8. člen
(podlaga za izbris podatkov iz kazenskih evidenc zaradi izbrisa obsodbe ali vzgojnega ukrepa)

	Ministrstvo izbriše podatke iz kazenske evidence in evidence kazenskih sankcij za mladoletnike na podlagi odločbe o izbrisu obsodbe, odločbe o izbrisu vzgojnega ukrepa, sklepa o ustavitvi izvrševanja varnostnega ukrepa, pravnomočne sodne odločbe o izbrisu obsodbe (sodna rehabilitacija), ukaza predsednika Republike Slovenije o pomilostitvi, s katerim se nalaga izbris obsodbe, ali pravnomočne odločbe o amnestiji, s katero se nalaga izbris obsodbe.
V. POGLAVJE
DAJANJE PODATKOV IZ KAZENSKIH EVIDENC
9. člen
(varstvo podatkov in obseg dajanja podatkov iz kazenskih evidenc)

	(1) Ministrstvo pri izvajanju svojih pristojnosti in v okviru nalog, ki jih določa ta pravilnik, varuje osebne podatke v kazenskih evidencah, v sodnih odločbah, drugih odločbah in dokumentih, na podlagi katerih se podatki vpisujejo v kazenske evidence oziroma se brišejo iz kazenskih evidenc, na podlagi določb zakona, ki ureja varstvo osebnih podatkov, in predpisov, izdanih na njegovi podlagi.

	(2) Podatki iz kazenskih evidenc se smejo dati pod pogoji, v obsegu in na zahtevo oseb, določenih z zakonom, ter na način, ki ga določa ta pravilnik.
10. člen
(dajanje podatkov o obsodbah v tujini iz kazenskih evidenc)

	(1) Ministrstvo daje podatke iz kazenskih evidenc o obsodbah v drugih državah članicah Evropske unije. 

	(2) Za ravnanja, ki po pravu Republike Slovenije niso kazniva dejanja, štejejo ravnanja, razporejena v naslednje kategorije in podkategorije kaznivih dejanj iz priloge A Sklepa Sveta 2008/316/PNZ z dne 6. aprila 2009 o vzpostavitvi Evropskega informacijskega sistema kazenskih evidenc (ECRIS) na podlagi člena 11 Okvirnega sklepa 2009/315/PNZ:
	– 2102 00 – Vožnja pod vplivom alkohola ali prepovedanih drog;
	– 2103 00 – Vožnja brez vozniškega dovoljenja ali med izgubo vozniškega dovoljenja;
	– 2104 00 – Nedovoljena zapustitev kraja nesreče;
	– 2105 00 – Izogibanje cestni kontroli.
11. člen
(vsebina zahteve za pridobitev podatkov iz kazenskih evidenc)

	(1) Zahteva za pridobitev podatkov iz kazenskih evidenc vsebuje podatke o fizični oziroma pravni osebi, na katero se zahteva nanaša, namen in pravno podlago za pridobitev podatkov, če se zahteva ne nanaša na vpogled za lastne potrebe oziroma poslovne zadeve, in podatke o vlagatelju. Zahteva za pridobitev podatkov iz kazenskih evidenc se vloži na obrazcu št. 1 za fizične osebe in obrazcu št. 2 za pravne osebe, ki sta kot Priloga 2 sestavni del tega pravilnika.

	(2) Za lastnoročno podpisano zahtevo se šteje tudi elektronska kopija lastnoročno podpisane zahteve iz prejšnjega odstavka.

	(3) Ne glede na prvi in drugi odstavek tega člena državni organi, organi samoupravnih lokalnih skupnosti, nosilci javnih pooblastil in druge pravne osebe lahko zahtevo za pridobitev podatkov predložijo v obliki dopisa, ki vsebuje podatke iz prvega odstavka tega člena.

	(4) Zahtevi iz prvega odstavka tega člena, ki se nanaša na osebo, ki ji ni določena enotna matična številka občana, je treba priložiti kopijo identifikacijskega ali drugega uradnega dokumenta iz katerega so razvidni podatki o imenu, priimku in datumu rojstva fizične osebe, na katero se zahteva nanaša.

	(5) Ne glede na prejšnji odstavek državni organi, organi samoupravnih lokalnih skupnosti in nosilci javnih pooblastil zahtevi iz prvega odstavka tega člena ne priložijo kopije identifikacijskega ali drugega uradnega dokumenta.
12. člen
(postopek ministrstva z zahtevo za pridobitev podatkov iz kazenskih evidenc)

	(1) Ministrstvo preveri, ali je zahteva za pridobitev podatkov iz kazenskih evidenc v skladu z zakonom, ki določa pogoje, obseg in upravičene osebe za pridobitev podatkov, in s tem pravilnikom.

	(2) Če ministrstvo ugotovi, da je zahteva nepopolna in je zaradi tega ne more obravnavati, v roku petih delovnih dni vlagatelja pozove, naj jo ponovno vloži, nepopolne vloge pa ne obravnava in o tem napravi uradni zaznamek.
13. člen
(potrdilo oziroma izpis podatkov iz kazenskih evidenc)

	(1) Ministrstvo na zahtevo iz 11. člena tega pravilnika izda potrdilo oziroma izpis, ki vsebuje naslednje podatke o fizični ali pravni osebi, na katero se zahteva nanaša:
	1. ime in priimek fizične osebe, naziv oziroma firmo pravne osebe;
	2. enotno matično številko občana oziroma datum rojstva za fizično osebo, matično številko za pravno osebo;
	3. naslov stalnega oziroma začasnega bivališča za fizično osebo, sedež in poslovni naslov pravne osebe (ulica in hišna številka, poštna številka in pošta);
	4. podatke iz ustrezne evidence;
	5. opredelitev namena in pravne podlage za posredovanje podatkov.

	(2) Ministrstvo potrdilo oziroma izpis iz kazenske evidence izda na obrazcih št. 1, 2, 3 ali 4, ki so kot Priloga 3 sestavni del tega pravilnika.

	(3) Če je fizična ali pravna oseba vpisana v kazenske evidence, ji ministrstvo potrdilo vroči osebno, v skladu z določbami zakona, ki ureja splošni upravni postopek, sicer pa ji potrdilo lahko pošlje z navadno ali elektronsko pošto. Ministrstvo potrdilo v primerih iz drugega odstavka 11. člena tega pravilnika lahko vroči v navadni elektronski predal ali varni elektronski predal, v skladu z določbami zakona, ki ureja splošni upravni postopek.

	(4) Ne glede na določbo prejšnjega odstavka ministrstvo na zahtevo iz 11. člena tega pravilnika državnim organom, organom samoupravnih lokalnih skupnosti in nosilcem javnih pooblastil lahko pošlje izpis podatkov iz prvega odstavka tega člena v obliki dopisa.
14. člen
(potrdilo oziroma izpis podatkov iz kazenskih evidenc za uporabo v tujini)

	(1) Potrdila za uporabo v državah članicah Evropske unije se izdajo v elektronski obliki, razen če vlagatelj zahteva izdajo v fizični obliki.

	(2) Večjezični standardni obrazec po Uredbi (EU) 2016/1191 Evropskega Parlamenta in Sveta z dne 6. julija 2016 o spodbujanju prostega gibanja državljanov s poenostavitvijo zahtev za predložitev nekaterih javnih listin v Evropski uniji in o spremembi Uredbe (EU) št. 1024/2012 se izda na zahtevo vlagatelja kot prevajalski pripomoček k potrdilu, ki je namenjeno uporabi v drugih državah članicah Evropske unije. Večjezični standardni obrazec se izda v elektronski obliki, razen, če se potrdilo izda v fizični obliki.

	(3) Potrdila za uporabo v tretjih državah, se izdajo v fizični obliki.
VI. POGLAVJE
HRAMBA PODATKOV IN DOKUMENTARNEGA GRADIVA
15. člen
(hramba podatkov po izbrisu)

	Po izbrisu obsodbe oziroma vzgojnega ukrepa se podatki iz kazenske evidence oziroma evidence kazenskih sankcij za mladoletnike brišejo. Podatki o izbrisanih obsodbah za kazniva dejanja zoper spolno nedotakljivost se samodejno prestavijo in hranijo v ločeni evidenci.
16. člen
(hramba dokumentarnega gradiva)

	(1) Dokumentarno gradivo, ki je bilo uporabljeno kot vir za vnos podatkov v kazenske evidence in ki je nastalo kot izhodni dokument obdelave, se hrani do izbrisa obsodbe oziroma vzgojnega ukrepa.

	(2) Zahteve za pridobitev podatkov iz kazenskih evidenc in na podlagi zahteve izdana potrdila oziroma izpisi podatkov iz teh evidenc se v zbirki dokumentarnega gradiva hranijo dve leti od prejema zahteve.

	(3) Dokumentarno gradivo iz prejšnjih odstavkov se uniči v skladu s predpisom, ki ureja varstvo dokumentarnega in arhivskega gradiva.

	(4) Dnevnik obdelave podatkov v kazenskih evidencah se hrani pet let od zaključka koledarskega leta, v katerem so bila zabeležena dejanja obdelave.

	(5) Prvi odstavek tega člena se ne uporablja za dokumentarno gradivo o izbrisanih obsodbah za kazniva dejanja zoper spolno nedotakljivost.
VII. POGLAVJE
PREHODNE IN KONČNE DOLOČBE
17. člen
(vzpostavitev varnih elektronskih povezav)

	Pristojni organi vzpostavijo ustrezne varne elektronske povezave za pošiljanje podatkov iz prvega odstavka 6. člena tega pravilnika najpozneje v 12 mesecih od uveljavitve tega pravilnika. Format predloga za pošiljanje podatkov se dogovori s tehničnim protokolom. Do vzpostavitve ustreznih varnih elektronskih povezav pristojni organi pošiljajo ministrstvu podatke za vpis in izbris iz kazenskih evidenc po elektronski pošti.
18. člen
(prenehanje veljavnosti)

	Z dnem uveljavitve tega pravilnika preneha veljati Pravilnik o kazenskih evidencah (Uradni list RS, št. 3/18).
19. člen
(začetek veljavnosti)

	Ta pravilnik začne veljati 1. januarja 2027.

Št. [/2026] 

Ljubljana, dne 28. oktobra 2026

EVA 2026-2030-0072

Mihael Zupančič
minister


III.	OBRAZLOŽITEV



IV.	PRILOGE

	- Priloga 1 - obrazci za vpis v evidenco (Priloga_1.docx)
	- Priloga 4 - obrazec za vpis podatkov o pogojnih odpustih v kazensko evidenco (Priloga_4.docx)
	- Priloga 3 - obrazci potrdila iz kazenskih evidenc (Priloga_3.docx)
	- Priloga 2 - obrazci zahteve za pridobitev podatkov (Priloga_2.docx)

